COMUNICAT DE PRESĂ: Tehnică revoluționară în tratarea adenomului de prostată la Spitalul Clinic de Nefrologie ”Dr. Carol Davila” din București

Pacienții urologici se pot bucura de o tehnică revoluționară, minim invazivă, pentru tratamentul hiperplaziei benigne de prostată, care se realizează folosind laserul THULIUM și care este disponibilă acum în România, la Spitalul Clinic de Nefrologie ”Dr. Carol Davila” din București, unitate medicală unde până în prezent au fost efectuate în ultimele 14 luni, peste 200 de astfel de intervenții inovative.

Pentru a valorifica și mai mult această nouă și inovativă tehnică chirurgicală, denumită generic ThuFlep (Enuclearea Prostatei cu Fibră Laser de Tuliu) Spitalul Clinic de Nefrologie ”Dr. Carol Davila” din București, în parteneriat cu Universitatea de Medicină și Farmacie ”Carol Davila” din București derulează zilele acestea un amplu workshop în care sunt angrenați 18 medici specialiști și medici primari care se bucură de atenta îndrumare și coordonare a unuia dintre cei mai apreciați chirurgi urologi la nivel internațional, Prof. Univ. Dr. Jean Baptiste Roche de la Clinique Saint Augustin a Bordeaux din Franța.

”Este un lucru extraordinar că am reușit să implementăm în România această tehnică chirurgicală inovativă și dacă în ultimele 14 luni am realizat cu succes peste 200 de astfel de intervenții, ne-am propus să recurgem la perfecționarea unui număr mult mai mare de medici urologi care să poată oferi aceste servicii de îngrijiri medicale moderne pacienților urologici cu adenom de prostată, aceste cazuri medicale înregistrând în ultimii ani și din nefericire, o creștere semnificativă” a declarat Prof. Univ. Dr. Victor Strîmbu, Managerul Spitalul Clinic de Nefrologie ”Dr. Carol Davila” din București și Decan al Facultății de Moașe și Asistență Medicală din cadrul UMF ”Carol Davila” din București.

La rândul său Rectorul UMF ”Carol Davila din București, Prof. Univ. Dr. Viorel Jinga a subliniat că ”importanța unui astfel de curs de perfecționare pentru medicii urologi români este dată în primul rând de acuratețea și precizia intervențiilor chirurgicale pe care le conferă această tehnică inovativă și pe care de altfel, încercăm să o implementăm în medicina românească pe o scară cât mai largă, cel puțin la nivelul centrelor spitalicești universitare ale UMFCD, acolo unde există clinici de urologie despre care pot spune cu certitudine că sunt superpozabile marilor clinici europene, fapt pentru care educația medicală continuă și perfecționarea medicilor noștri trebuie să atingă constant un grad înalt de performanță”.

De asemenea, medicul primar Mihai Dumitrache, participant al acestui workshop a precizat că ”Este îmbucurător că reușim să ne însușim o astfel de tehnică modernă și minim invazivă pentru tratamentul hiperplaziei de prostată. În timpul ThuLEP se utilizează laser Thulium care îndepartează cu precizie excesul de țesut prostatic, ameliorând simptomele urinare și fluxul urinar”.

Workshopul se derulează în perioada 5-6 Mai și se axează atât pe partea teoretică, dar mai ales pe cea practică, beneficiind de demonstrații live din blocul operator, ”Laserul în urologie”, ”Anatomie urologică a prostatei și zone de interes pentru ThuFLEP”, ”Management pre și post operator al pacientului”, ”Challenges în efectuarea ThuFLEP” fiind doar câteva dintre ingredientele acestui important curs de perfecționare în chirurgia urologică.

Articolul COMUNICAT DE PRESĂ: Tehnică revoluționară în tratarea adenomului de prostată la Spitalul Clinic de Nefrologie ”Dr. Carol Davila” din București apare prima dată în umfcd.